jangan. Lagi krungu kreseg ngono wae wis mlayu nggeblas, adoh parane. Umpama bisa omong, kira-kira unine, eee...,ya wani mlayu aku, butuh slamet. Tak cawela ya ora nggandra, wong aku ora nduwe upas mandi. Tiwas aku sing digepuk. Beda karo watege ula mandi, malah kendel ngaglah ngono kuwi. Kaya ora wedi uwong. Kok cuthik-cuthik nyatane ya angel nyingkrih ngono kok." "Nggih, kados angkuh, rumangsa duwe upas ampuh. Mangsa waniya wong sembrana nyang aku. Apa ngono kira-kira, batine," Setu ngegongi karo mapan ing boncengan awit Kasbi atasane wis nyetater sepedha motor, nerusake patroli. Patroli mengetan sawetara dohe. Kasbi nggragap weruh sorote lampu mobil saka kadohan. Kasbi mandheg, nyegat mobil iku kanthi ati sujana jalaran ora tau ana mobil bengi-bengi ngambah dalan Perhutani njero alas. Anaa trug liwat mung truge Perhutani ing wayah awan menawa ana tebangan. Kayu asil tebangan diangkut menyang TPK, gudhang kayu papane Perhutani ndhasarake kayu dagangane. Mobil iku, sawise cedhak, lagi cetha yen dudu mobil cilik bangsane Colt